钦定古今图书集成/理学汇编/经籍典/第037卷 > 《上东宫启》张说
## 钦定古今图书集成/理学汇编/经籍典/第037卷 > 《上东宫启》张说

臣某等启：“臣闻安国家定社稷者，武功也；经天地、纬
礼俗者，文教也。社稷定矣，固宁辑于人和；礼俗兴焉，
在刊正于儒范。顺考古道，率由旧章。故周文王之为
太子也，崇礼不倦；魏文帝之在春宫也，好古无怠。博
览史籍，激扬令闻。取高前代，垂名不朽。”伏惟皇太子
殿下英睿天纵，圣敬日跻。神算密发，雄威立断。廊清
“氛祲，用宁国家，兆人由是归德，六合所以推功。主鬯
青宫，固本也；分务紫极，观政也。副群生之望，作累圣
之储。殿下之于天下，可谓不轻矣；监国理人，可谓至
重矣。莫不拭目而视，清耳而听，冀闻异政，以裨圣道。
臣愚伏愿崇太学，简明师，重道尊儒，以养天下之士。”
今《礼经》残缺，学校陵迟。历代经史，率“多纰缪，实殿下
阐扬之日，刊定之秋。伏愿博采文士，旌求硕学，表正
《九经》，刊考《三史》”，则圣贤遗范，粲然可观。况殿下至性
神聪，留情国体，幸以问安之暇，应务之馀，引进文儒，
详观文典，商略前载，讨论得失。降温颜，开谠议，则政
途理体，日以增益，继业承祧，永垂德美。臣等行业素
轻，艺能寡薄，顾惭端士，叨侍宫闱。日夜祗惧，无以匡
辅。区区微诚，愿效尘露。轻进刍鄙，惟垂采择，临启如
失，伏用兢惶。谨启。

手令答曰：“经史脱误，事资刊理，自非通儒，孰详大义？
侍读等升堂观奥，能定阙文，今司经、崇文，皆有旧籍，
敬承来教，即令考序。顷日以来，未暇数对，何尝少选，
而忘德音。寻当叙进群英，冀闻馀论。仍令录留启本，
以代书绅。”